กรุงไทยกำไรไตรมาส 3โต17%
ธนาคารกรุงไทยเผยผลประกอบการไตรมาส3ปีนี้ มีกำไรสุทธิ4,992 ล้านบาท เพิ่มขึ้น 17%
20 ต.ค. 2553

ธนาคารกรุงไทยเผยผลประกอบการไตรมาส3ปีนี้ มีกำไรสุทธิ4,992 ล้านบาท เพิ่มขึ้น 17% 
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย(KTB)  เปิดเผยว่า ผลประกอบการไตรมาส 3 ของปีนี้ ธนาคารมีกำไรสุทธิ 4,992 ล้านบาท เพิ่มขึ้น 17% จากงวดเดียวกันของปีก่อนที่มีกำไรสุทธิ 4,250 ล้านบาท โดยในงวดไตรมาส 3 ปีนี้มีมีรายได้ดอกเบี้ย และเงินปันผลสุทธิเท่ากับ 12,510 ล้านบาท เพิ่มขึ้น 1,290 ล้านบาท ( 11.50%) จากไตรมาส3 ของปีที่ผ่านมา ณ 30 กันยายน 2553 
ธนาคารมีเงินให้สินเชื่อรวม (ไม่รวมดอกเบี้ยค้างรับและเงินให้สินเชื่อระหว่างธนาคารและตลาดเงิน) เท่ากับ 1,169,711 ล้านบาท เพิ่มขึ้น 97,831 ล้านบาท หรือ 9.13% จาก ณ 31 ธันวาคม 2552 และมีเงินฝาก จำนวน 1,211,537 ล้านบาท เพิ่มขึ้น 3,924 ล้านบาท  0.32% จากณ 31 ธันวาคม 2552 สินเชื่อด้อยคุณภาพ (เอ็นพีแอล) ณ 30 กันยายน 2553 จำนวน 81,290 ล้านบาท ซึ่ง ลดลง จำนวน 3,630 ล้านบาท หรือ 4.27% จาก ณ 31 ธันวาคม 2552 ขณะที่มีเงินกองทุนชั้นที่ 1 เท่ากับ 106,863 ล้านบาท หรือประมาณ 9.64% ของสินทรัพย์ถ่วงน้ำหนักตามความเสี่ยง ซึ่งสูงกว่าเกณฑ์ขั้นต่ำร้อยละ 4.25 ที่กำหนดโดยธปท.